DECIZIA COMISIEI
din 11 aprilie 2007
de stabilire a măsurilor tranzitorii privind sistemul de identificare și de înregistrare a animalelor din speciile ovină și caprină în România, prevăzut de Regulamentul (CE) nr. 21/2004 al Consiliului
[notificată cu numărul C(2007) 1527]
(Text cu relevanță pentru SEE)
(2007/228/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special articolul 42,
întrucât:
(1)
Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (1) prevede faptul că toate animalele dintr-o exploatație născute după 9 iulie 2005 sau, în ceea ce privește Bulgaria și România, animalele născute ulterior datei aderării lor se vor identifica în decursul unei perioade maxime de șase luni de la data nașterii animalului și, în orice caz, înainte ca animalul să părăsească exploatația în care s-a născut.
(2)
În conformitate cu regulamentul respectiv, animalele se vor identifica printr-o marcă auriculară și printr-un al doilea mijloc de identificare aprobat de către autoritatea competentă și în conformitate cu anumite caracteristici tehnice.
(3)
Prin scrisoarea din 22 ianuarie 2007, România a solicitat măsuri tranzitorii pentru o perioadă de un an pentru identificarea animalelor din speciile ovină și caprină în statul membru respectiv, pe parcursul căreia animalele vor fi identificate doar prin intermediul unei singure mărci auriculare.
(4)
România oferă garanții corespunzătoare în ceea ce privește faptul că animalele care vor fi comercializate pe piața intracomunitară sau care sunt destinate exportului către țări terțe vor fi identificate conform Regulamentului (CE) nr. 21/2004.
(5)
Pentru a permite României continuarea folosirii sistemului său de identificare timp de un an, cât și asigurarea faptului că animalele destinate comerțului intracomunitar și exportului trebuie identificate prin intermediul a două moduri de identificare, aceste animale trebuie identificate în conformitate cu normele comunitare, exceptând faptul că modalitățile de identificare prevăzute în Regulamentul (CE) nr. 21/2004 pot fi aplicate la exploatația de la care animalele au fost expediate.
(6)
Pentru a facilita tranziția de la actualul sistem existent în România la cel conform Regulamentului (CE) nr. 21/2004, este adecvat să se stabilească măsuri tranzitorii pentru identificarea animalelor din speciile ovină și caprină în statul membru respectiv.
(7)
Este necesar ca prezenta decizie să se pună în aplicare începând cu 1 ianuarie 2007, în vederea asigurării continuității în punerea în aplicare a sistemului existent de identificare pentru circulația la nivel național.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Identificarea animalelor în România
Animalele din speciile ovină și caprină ținute în exploatații situate în România („animalele”) vor fi identificate prin cel puțin o marcă auriculară conținând un cod individual pentru fiecare animal conform normelor naționale până la data la care animalul părăsește exploatația în care s-a născut sau în decursul unei perioade de șase luni de la data nașterii, indiferent care dintre aceste două aspecte are loc mai devreme.
Articolul 2
Identificarea animalelor destinate comerțului intracomunitar sau exportului către țările terțe
Toate animalele destinate comerțului intracomunitar sau exportului către țări terțe sunt identificate conform Regulamentului (CE) nr. 21/2004, acolo unde este cazul, în completare la marca auriculară aplicată în conformitate cu articolul 1 al prezentei decizii.
Prin derogare de la articolul 4 alineatul (1) din Regulamentul (CE) nr. 21/2004, mijloacele de identificare la care se referă această dispoziție pot fi aplicate în exploatația de origine, astfel cum este definită aceasta în articolul 2 litera (b) punctul 8 din Directiva 91/68/CEE (2).
Articolul 3
Cerința referitoare la documentul de circulație
Documentul de circulație însoțind un animal de fiecare dată când acesta este mutat pe teritoriul național între două exploatații separate, conform prevederilor articolului 6 alineatul (1) din Regulamentul (CE) nr. 21/2004, va conține coduri individuale pentru fiecare animal, conform articolului 1 din prezenta decizie.
Articolul 4
Aplicabilitate
Prezenta decizie intră în vigoare de la 1 ianuarie 2007 până la 31 decembrie 2007.
Articolul 5
Destinatar
Prezenta decizie se adresează statelor membre.
Adoptată la Bruxelles, 11 aprilie 2007.